CELEX: 32013R0150
Language: fi
Date: 2012-12-19 00:00:00
Title: Komission delegoitu asetus (EU) N:o 150/2013, annettu 19 päivänä joulukuuta 2012 , OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 täydentämisestä kauppatietorekisterien rekisteröintihakemusten yksityiskohtia koskevien teknisten sääntelystandardien osalta  ETA:n kannalta merkityksellinen teksti

23.2.2013   
            
            
               FI
            
            
               Euroopan unionin virallinen lehti
            
            
               L 52/25
            
         KOMISSION DELEGOITU ASETUS (EU) N:o 150/2013,
   annettu 19 päivänä joulukuuta 2012,
   OTC-johdannaisista, keskusvastapuolista ja kauppatietorekistereistä annetun Euroopan parlamentin ja neuvoston asetuksen (EU) N:o 648/2012 täydentämisestä kauppatietorekisterien rekisteröintihakemusten yksityiskohtia koskevien teknisten sääntelystandardien osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan keskuspankin lausunnon (1),
   ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (2) ja erityisesti sen 56 artiklan 3 kohdan,
   sekä katsoo seuraavaa:
   
               (1)
            
            
               Olisi vahvistettava säännöt, joissa täsmennetään tiedot, jotka on toimitettava Euroopan arvopaperimarkkinaviranomaiselle (EAMV) kauppatietorekisterin rekisteröintihakemuksessa.
            
         
               (2)
            
            
               Kauppatietorekisteriksi rekisteröintiä hakevan henkilön olisi annettava tiedot sisäisen valvontansa rakenteesta ja hallintoelintensä riippumattomuudesta, jotta EAMV pystyy arvioimaan, varmistetaanko hallinnointi- ja ohjausjärjestelmän rakenteella kauppatietorekisterin riippumattomuus ja ovatko kyseinen rakenne ja raportointirutiinit riittävät.
            
         
               (3)
            
            
               Euroopan valvontaviranomaisen (Euroopan arvopaperimarkkinaviranomainen) perustamisesta 24 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1095/2010 (3) perustettu Euroopan arvopaperimarkkinaviranomainen (EAMV) vastaa kauppatietorekisterien rekisteröinnistä ja valvonnasta asetuksen (EU) N:o 648/2012 VI osaston nojalla. Jotta EAMV voisi arvioida hakijana olevan kauppatietorekisterin ylimmän johdon hyvää mainetta sekä kokemusta ja osaamista, tämän olisi esitettävä tarkoituksenmukaiset tiedot tällaisen arvioinnin tekemiseksi.
            
         
               (4)
            
            
               Hakijana olevan kauppatietorekisterin olisi toimitettava EAMV:lle tiedot osoittaakseen, että sillä on tarvittavat rahoitusvarat tehtäviensä hoitamiseksi keskeytyksettä ja asianmukaiset liiketoiminnan jatkuvuutta koskevat järjestelyt.
            
         
               (5)
            
            
               Silloin kun kauppatietorekisteri toimii sivuliikkeiden kautta, sivuliikkeet eivät ole erillisiä oikeushenkilöitä. Niitä koskevat erilliset tiedot olisi kuitenkin toimitettava, jotta EAMV voi selkeästi määrittää sivuliikkeiden aseman kauppatietorekisterin organisaatiorakenteessa, arvioida sivuliikkeiden ylimmän johdon soveltuvuuden ja tarkoituksenmukaisuuden sekä arvioida, voidaanko käytössä olevia valvontamenetelmiä, vaatimuksenmukaisuutta valvovaa toimintoa ja muita toimintoja pitää vahvoina ja ovatko ne riittävät sivuliikkeiden riskien asianmukaisen tunnistamisen, arvioimisen ja hallitsemisen kannalta.
            
         
               (6)
            
            
               On tärkeää, että hakija toimittaa EAMV:lle tiedot oheispalveluista tai muista liiketoiminnan osa-alueista, joita kauppatietorekisteri tarjoaa päätoimintanaan olevan johdannaisraportoinnin ulkopuolella, erityisesti keskeisenä päätoimintanaan olevan lakisääteisen raportoinnin ulkopuolella.
            
         
               (7)
            
            
               Jotta EAMV voisi arvioida hakijana olevan kauppatietorekisterin teknologisten järjestelmien jatkuvuutta ja asianmukaista toimintaa, hakijan olisi toimitettava EAMV:lle kuvaukset kyseisistä merkityksellisistä teknologista järjestelmistä ja siitä, miten niitä hoidetaan. Hakijan olisi myös kuvattava mahdollisia ulkoistamisjärjestelyjä, jotka ovat merkityksellisiä sen palvelujen kannalta.
            
         
               (8)
            
            
               Kauppatietorekisterien tarjoamiin palveluihin liittyvät maksut ovat tärkeitä tietoja, joiden avulla markkinatoimijat voivat tehdä tietoihin perustuvia valintoja, ja sen vuoksi ne olisi mainittava kauppatietorekisterin rekisteröintihakemuksessa.
            
         
               (9)
            
            
               Koska markkinatoimijat ja sääntelyviranomaiset ovat riippuvaisia kauppatietorekisterien ylläpitämistä tiedoista, kauppatietorekisterin rekisteröintihakemuksessa olisi selkeästi oltava eroteltavissa toisistaan tiukat toimintaa ja rekisterinpitoa koskevat vaatimukset.
            
         
               (10)
            
            
               Rekisteröintihakemuksessa on tarpeen esittää kauppatietorekisterin tarjoamiin palveluihin liittyvät riskienhallintamallit, jotta markkinatoimijat voivat tehdä tietoihin perustuvia valintoja.
            
         
               (11)
            
            
               Jotta varmistettaisiin täysi pääsy kauppatietorekisteriin, kolmansina osapuolina oleville palveluntarjoajille annetaan syrjimätön pääsy kauppatietorekisterin ylläpitämiin tietoihin sillä edellytyksellä, että tiedot antava yhteisö ja asianomaiset vastapuolet ovat antaneet siihen suostumuksensa. Hakijana olevan kauppatietorekisterin olisi siksi toimitettava EAMV:lle tiedot pääsyä koskevista toimintatavoistaan ja menettelyistään.
            
         
               (12)
            
            
               Jotta EAMV voisi suorittaa luvan antamiseen liittyvät tehtävänsä tehokkaasti, sen olisi saatava kaikki tiedot kauppatietorekistereiltä, niihin liittyviltä kolmansilta osapuolilta sekä sellaisilta kolmansilta osapuolilta, joille kauppatietorekisterit ovat ulkoistaneet operatiivisia toimintoja ja tehtäviä. Tällaiset tiedot ovat tarpeen, jotta rekisteröintihakemus ja sen sisältämä asiakirja-aineisto voidaan arvioida tai saattaa tällainen arviointi päätökseen.
            
         
               (13)
            
            
               Tämä asetus perustuu teknisten sääntelystandardien luonnoksiin, jotka EAMV on toimittanut komissiolle.
            
         
               (14)
            
            
               Asetuksen (EU) N:o 1095/2010 10 artiklan mukaisesti EAMV on järjestänyt avoimia julkisia kuulemisia teknisten sääntelystandardien luonnoksista, analysoinut mahdollisia asiaan liittyviä kustannuksia ja hyötyjä sekä pyytänyt lausunnon mainitun asetuksen 37 artiklalla perustetulta EAMV:n arvopaperimarkkina-alan osallisryhmältä,
            
         ON HYVÄKSYNYT TÄMÄN ASETUKSEN:
   1   LUKU
   
      REKISTERÖINTI
   
   
      1   JAKSO
   
   
      
         Yleistä
      
   
   1 artikla
   Tunnistetiedot, yhtiömuoto ja johdannaislaji
   1.   Kauppatietorekisterin rekisteröintihakemuksessa on yksilöitävä hakija ja ne toiminnot, joita hakija aikoo harjoittaa ja jotka edellyttävät sen rekisteröitymistä kauppatietorekisteriksi.
   2.   Kauppatietorekisterin rekisteröintihakemuksen on erityisesti sisällettävä seuraavat tiedot:
   
               a)
            
            
               hakijan toiminimi ja virallinen osoite unionissa;
            
         
               b)
            
            
               hakemuksen esittämispäivänä voimassa oleva ote asianmukaisesta kauppa- tai tuomioistuinrekisteristä tai muunlainen oikeaksi todistettu todiste hakijan perustamispaikasta ja liiketoiminnan laajuudesta;
            
         
               c)
            
            
               tiedot johdannaislajeista, joiden osalta hakija hakee rekisteröintiä;
            
         
               d)
            
            
               perustamiskirja ja tarvittaessa muut lakisääteiset asiakirjat siitä, että hakija aikoo tarjota kauppatietorekisteripalveluja;
            
         
               e)
            
            
               pöytäkirja kokouksesta, jossa hallitus hyväksyi hakemuksen;
            
         
               f)
            
            
               vaatimustenmukaisuudesta vastaavan henkilön nimi / vastaavien henkilöiden nimet ja yhteystiedot tai muun mahdollisen, hakijan vaatimuksenmukaisuuden arvioinnissa mukana olevan henkilöstön nimet ja yhteystiedot;
            
         
               g)
            
            
               toimintasuunnitelma, mukaan luettuina tiedot siitä, missä pääasiallista liiketoimintaa harjoitetaan;
            
         
               h)
            
            
               tiedot tytäryrityksistä ja tarvittaessa konsernirakenteesta;
            
         
               i)
            
            
               kauppatietorekisterinä toimimisen ohella muut mahdolliset tehtävät, joita hakija aikoo tarjota;
            
         
               j)
            
            
               mahdolliset tiedot kaikista vireillä olevista tuomioistuin-, hallinto-, sovittelu- tai muista oikeudenkäyntimenettelyistä – niiden luonteesta riippumatta – joissa hakija on osallisena, etenkin verotus- ja maksukyvyttömyysasioissa, ja joista voi aiheutua merkittäviä taloudellisia kustannuksia tai maineelle haittaa, tai jo ratkaistuista menettelyistä, joilla voi edelleen olla merkittävä vaikutus kauppatietorekisterin kustannuksiin.
            
         3.   EAMV:n pyynnöstä hakijoiden on myös toimitettava sille lisätietoja rekisteröintihakemuksen käsittelyn aikana, jos tällaisia tietoja tarvitaan, jotta voitaisiin arvioida hakijoiden kykyä noudattaa asetuksen (EU) N:o 648/2012 56–59 artiklassa asetettuja vaatimuksia ja jotta EAMV voi asianmukaisesti tulkita ja analysoida toimitettavia tai jo toimitettuja asiakirjoja.
   4.   Jos hakija katsoo, että jokin tämän asetuksen vaatimuksista ei ole siihen sovellettavissa, sen on selvästi mainittava kyseinen vaatimus hakemuksessaan ja myös selostettava, miksi tällaista vaatimusta ei sovelleta.
   2 artikla
   Toimintatavat ja menettelyt
   Silloin kun tiedot toimintatavoista ja menettelyistä vaaditaan, hakijan on varmistettava, että toimintatavat tai menettelyt sisältävät tai niiden mukana on seuraavat tiedot:
   
               a)
            
            
               ilmoitus siitä, kuka vastaa toimintatapojen ja menettelyjen hyväksymisestä ja ylläpitämisestä;
            
         
               b)
            
            
               kuvaus siitä, miten toimintatapojen ja menettelyjen noudattaminen ja valvonta on varmistettu ja kuka on tästä vastuussa;
            
         
               c)
            
            
               kuvaus toimintatapoja ja menettelyjä rikottaessa toteutettavista toimenpiteistä;
            
         
               d)
            
            
               ilmoitus siitä, millaista menettelyä noudatetaan raportoitaessa EAMV:lle toimintatapojen tai menettelyjen olennaisesta rikkomisesta, joka voi johtaa alkuperäisen rekisteröinnin edellytysten rikkomiseen.
            
         
      2   JAKSO
   
   
      
         Omistus
      
   
   3 artikla
   Kauppatietorekisterin omistus
   1.   Kauppatietorekisterin rekisteröintihakemuksen on sisällettävä seuraavat tiedot:
   
               a)
            
            
               luettelo henkilöistä tai yhteisöistä, joilla on suoraan tai välillisesti omistuksessaan vähintään 5 prosenttia hakijan pääomasta tai äänioikeuksista tai joiden omistusosuus tekee mahdolliseksi vaikuttaa merkittävällä tavalla hakijan johtamiseen;
            
         
               b)
            
            
               luettelo kaikista yrityksistä, joissa a alakohdassa tarkoitetuilla henkilöillä on omistuksessaan vähintään 5 prosenttia pääomasta tai äänioikeuksista tai joiden johtamiseen nämä henkilöt vaikuttavat merkittävällä tavalla.
            
         2.   Kun hakijalla on emoyritys, hakijan on
   
               a)
            
            
               ilmoitettava emoyrityksen virallinen osoite;
            
         
               b)
            
            
               ilmoitettava, onko emoyrityksellä toimilupa tai onko se rekisteröity ja kuuluu valvonnan piiriin, ja jos näin on, mainittava mahdollinen viitenumero ja vastuullisen valvontaviranomaisen nimi.
            
         4 artikla
   Omistuskaavio
   1.   Kauppatietorekisterin rekisteröintihakemuksen on sisällettävä kaavio, josta käyvät ilmi emoyrityksen, tytäryritysten ja kaikkien muiden osakkuusyhteisöjen ja sivuliikkeiden väliset omistusyhteydet.
   2.   Edellä 1 kohdassa tarkoitetussa kaaviossa esitetyistä yrityksistä on mainittava niiden täydellinen nimi, yhtiömuoto ja virallinen osoite.
   
      3   JAKSO
   
   
      
         Organisaatiorakenne, päätöksenteko, ohjaus ja valvonta sekä vaatimustenmukaisuus
      
   
   5 artikla
   Organisaatiokaavio
   1.   Kauppatietorekisterin rekisteröintihakemuksen on sisällettävä organisaatiokaavio, jossa esitetään hakijan organisaatiorakenne, myös mahdollisten oheispalvelujen organisaatiorakenne.
   2.   Kaavion on sisällettävä tiedot kaikista henkilöistä, jotka vastaavat kustakin merkittävästä tehtävästä, mukaan lukien ylin johto ja sivuliikkeiden toimintaa johtavat henkilöt.
   6 artikla
   Hallinnointi- ja ohjausjärjestelmä
   1.   Kauppatietorekisterin rekisteröintihakemuksen on sisällettävä tiedot hakijan sisäisistä hallinnointi- ja ohjausjärjestelmää koskevista toimintatavoista sekä menettelyistä ja tehtävänmäärityksistä, joita sovelletaan sen ylimpään johtoon, mukaan lukien hallitus, toimivaan johtoon kuulumattomat jäsenet sekä valiokunnat, jos sellaisia on perustettu.
   2.   Kyseisten tietojen on sisällettävä kuvaus ylimmän johdon ja hallituksen jäsenten valintamenettelystä, nimeämisestä, tulosarvioinnista ja tehtävästä poistosta.
   3.   Kun hakija noudattaa hallinnointi- ja ohjausjärjestelmää koskevia tunnustettuja käytännesääntöjä, sen rekisteröintihakemuksessa on mainittava nämä käytännesäännöt ja selitettävä kaikki tilanteet, joissa se ei noudata niitä.
   7 artikla
   Sisäinen valvonta
   1.   Kauppatietorekisterin rekisteröintihakemuksen on sisällettävä yleiskuvaus hakijan sisäisestä valvonnasta. Sen on sisällettävä tiedot vaatimuksenmukaisuutta valvovasta toiminnosta, arviointitoiminnosta, riskinarvioinnista, sisäisen valvonnan menetelmistä ja sisäisen tarkastuksen toimintoa koskevista järjestelyistä.
   2.   Yleiskuvaukseen on sisällyttävä seuraavat tiedot:
   
               a)
            
            
               hakijan sisäisen valvonnan toimintatavat ja menettelyt;
            
         
               b)
            
            
               hakijan järjestelmien riittävyyden ja tehokkuuden seuranta ja arviointi;
            
         
               c)
            
            
               hakijan tietojenkäsittelyjärjestelmien valvonta ja turvaaminen;
            
         
               d)
            
            
               havaintojen arvioinnista vastaavat sisäiset elimet.
            
         3.   Kauppatietorekisterin rekisteröintihakemuksen on sisällettävä seuraavat tiedot hakijan sisäisen tarkastuksen toiminnosta:
   
               a)
            
            
               selvitys siitä, miten sisäisen tarkastuksen menetelmät kehitetään ja miten niitä sovelletaan ottaen huomioon hakijan toiminnan luonne, monimutkaisuus ja riskit;
            
         
               b)
            
            
               työsuunnitelma hakemuksen esittämispäivän jälkeisiä kolmea seuraavaa vuotta varten.
            
         8 artikla
   Säännöstenmukaisuus
   Kauppatietorekisterin rekisteröintihakemuksen on sisällettävä seuraavat tiedot toimintatavoista ja menettelyistä, joilla hakija varmistaa asetuksen (EU) N:o 648/2012 noudattamisen:
   
               a)
            
            
               kuvaus vaatimustenmukaisuudesta vastaavien henkilöiden ja vaatimustenmukaisuuden arvioinnissa mukana olevan muun mahdollisen henkilöstön tehtävistä, mukaan lukien se, miten varmistetaan vaatimustenmukaisuutta valvovan toiminnon riippumattomuus yrityksen muusta toiminnasta;
            
         
               b)
            
            
               sisäiset toimintatavat ja menettelyt, joilla varmistetaan, että hakija, mukaan lukien sen johto ja työntekijät, noudattaa kaikkia asetuksen (EU) N:o 648/2012 säännöksiä, myös kuvaus hallituksen ja ylimmän johdon tehtävistä;
            
         
               c)
            
            
               vaatimustenmukaisuudesta vastaavien henkilöiden tai muun mahdollisen, hakijan vaatimuksenmukaisuuden arvioinnissa mukana olevan henkilöstön laatima tuorein sisäinen raportti, jos se on saatavilla.
            
         9 artikla
   Ylin johto ja hallituksen jäsenet
   1.   Kauppatietorekisterin rekisteröintihakemuksen on sisällettävä seuraavat tiedot kustakin ylimmän johdon ja hallituksen jäsenestä:
   
               a)
            
            
               jäljennös ansioluettelosta, jotta voidaan arvioida, onko henkilöillä tehtävien asianmukaiseksi hoitamiseksi tarvittava kokemus ja tietämys;
            
         
               b)
            
            
               yksityiskohtaiset tiedot mahdollisista rikostuomioista, jotka liittyvät finanssi- tai datapalvelujen tarjoamiseen taikka petoksiin tai kavalluksiin, etenkin virallinen todistus, jos sellainen on saatavilla asianomaisessa jäsenvaltiossa;
            
         
               c)
            
            
               hyvästä maineesta finanssi- tai datapalvelujen tarjoamisessa annettava oma ilmoitus, jossa kukin ylimmän johdon ja hallituksen jäsen ilmoittaa, onko
               
                           i)
                        
                        
                           hänet tuomittu rikoksesta, joka liittyy finanssi- tai datapalvelujen tarjoamiseen taikka petoksiin tai kavalluksiin;
                        
                     
                           ii)
                        
                        
                           sääntelyviranomaisen, viranomaisen tai valtion viraston käynnistämässä kurinpidollisessa tutkinnassa tehty hänelle vastainen päätös tai onko hän tällaisen vielä keskeneräisen tutkinnan kohteena;
                        
                     
                           iii)
                        
                        
                           tuomioistuimessa tehty hänelle vastainen päätös siviilioikeudellisessa menettelyssä, joka liittyy finanssi- tai datapalvelujen tarjoamiseen taikka epäasianmukaiseen käytökseen tai petokseen yrityksen johtamisen yhteydessä;
                        
                     
                           iv)
                        
                        
                           hän kuulunut sellaisen yrityksen ylimpään johtoon tai hallitukseen, jonka rekisteröinnin tai toimiluvan sääntelyelin on peruuttanut;
                        
                     
                           v)
                        
                        
                           häneltä evätty oikeus harjoittaa toimintaa, joka edellyttää sääntelyelimen myöntämää rekisteröintiä tai toimilupaa;
                        
                     
                           vi)
                        
                        
                           hän ollut mukana sellaisen yrityksen hallituksessa tai ylimmässä johdossa, joka asetettiin maksukyvyttömyys- tai likvidaatiomenettelyyn sinä aikana, kun kyseinen henkilö oli sidoksissa yritykseen tai yhden vuoden kuluessa siitä, kun henkilön sidonnaisuus yritykseen päättyi;
                        
                     
                           vii)
                        
                        
                           hän kuulunut sellaisen yrityksen ylimpään johtoon tai hallitukseen, jonka osalta sääntelyelin teki sille vastaisen päätöksen tai jolle se määräsi seuraamuksen;
                        
                     
                           viii)
                        
                        
                           viranomainen, sääntelyelin tai ammattialajärjestö määrännyt hänelle sakkoja, keskeyttänyt hänen toimintansa, mitätöinyt hänen asemansa tai määrännyt hänelle muun seuraamuksen liittyen petoksiin tai kavalluksiin tai finanssi- tai datapalvelujen tarjoamiseen;
                        
                     
                           ix)
                        
                        
                           hänet erotettu johto- tai hallintotehtävistä taikka sanottu irti työtehtävistä tai muista tehtävistä yrityksessä virheen tai väärinkäytöksen vuoksi;
                        
                     
         
               d)
            
            
               ilmoitus mahdollisista eturistiriidoista, joita ylimmällä johdolla ja hallituksen jäsenillä voi olla tehtäviensä hoidossa, ja siitä, miten näitä eturistiriitoja hallinnoidaan.
            
         2.   EAMV:n 1 kohdan nojalla saamia tietoja käytetään ainoastaan rekisteröintitarkoituksissa ja sen seuraamiseen, noudattaako hakijana oleva kauppatietorekisteri rekisteröinnin edellytyksiä keskeytyksettä.
   
      4   JAKSO
   
   
      
         Henkilöstö sekä palkat ja palkkiot
      
   
   10 artikla
   Henkilöstöä koskevat toimintatavat ja menettelyt
   Kauppatietorekisterin rekisteröintihakemuksen on sisällettävä seuraavat toimintatavat ja menettelyt:
   
               a)
            
            
               jäljennös ylimmän johdon, hallituksen jäsenten ja hakijan riski- ja valvontatoiminnoissa mukana olevan henkilöstön palkka- ja palkkiopolitiikasta;
            
         
               b)
            
            
               kuvaus hakijan toteuttamista toimenpiteistä, joilla vähennetään riskiä, joka aiheutuu liiallisesta turvautumisesta yksittäisiin työntekijöihin.
            
         11 artikla
   Soveltuvuus ja tarkoituksenmukaisuus
   Kauppatietorekisterin rekisteröintihakemuksen on sisällettävä seuraavat tiedot hakijan henkilöstöstä:
   
               a)
            
            
               yleinen luettelo palvelukseen otetusta henkilöstöstä, mukaan lukien kunkin työntekijän tehtävät ja pätevyys;
            
         
               b)
            
            
               erityinen kuvaus tietotekniikasta vastaavasta henkilöstöstä, joka on mukana kauppatietorekisteripalvelujen tarjoamisessa, mukaan lukien kunkin työntekijän tehtävät ja pätevyys;
            
         
               c)
            
            
               kuvaus kunkin sellaisen henkilön tehtävistä ja pätevyydestä, joka vastaa sisäisestä tarkastuksesta, sisäisestä valvonnasta, vaatimustenmukaisuudesta, riskinarvioinnista ja sisäisestä arvioinnista;
            
         
               d)
            
            
               tiedot asianomaisia tehtäviä hoitavasta henkilöstöstä ja ulkoistamisjärjestelyn nojalla toimivasta henkilöstöstä;
            
         
               e)
            
            
               yksityiskohtaiset tiedot kauppatietorekisterin liiketoiminnan kannalta olennaisesta koulutuksesta ja jatkokoulutuksesta, mukaan lukien mahdollinen tutkinto tai muunlainen virallinen arviointi, jota henkilöstöltä edellytetään kauppatietorekisterin toimien harjoittamiseksi.
            
         
      5   JAKSO
   
   
      
         Rahoitusvarat kauppatietorekisterin toimintaa varten
      
   
   12 artikla
   Tilinpäätökset ja liiketoimintasuunnitelmat
   1.   Kauppatietorekisterin rekisteröintihakemuksen on sisällettävä seuraavat hakijaa koskevat rahoitukseen ja liiketoimintaan liittyvät tiedot:
   
               a)
            
            
               tilinpäätöskokonaisuus, joka on laadittu kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (4) 3 artiklan mukaisesti hyväksyttyjä kansainvälisiä standardeja noudattaen;
            
         
               b)
            
            
               kun hakijan tilinpäätöksille on tehtävä tilinpäätösten ja konsolidoitujen tilinpäätösten lakisääteisestä tilintarkastuksesta 17 päivänä toukokuuta 2006 annetun Euroopan parlamentin ja neuvoston direktiivin 2006/43/EY (5) 2 artiklan 1 kohdassa tarkoitettu lakisääteinen tilintarkastus, tilinpäätöksiin on sisällyttävä vuotuista ja konsolidoitua tilinpäätöstä koskeva tilintarkastuskertomus;
            
         
               c)
            
            
               jos hakija on tarkastettava yhteisö, ulkopuolisen tarkastajan nimi ja kansallinen rekisterinumero;
            
         
               d)
            
            
               rahoitukseen liittyvä liiketoimintasuunnitelma, joka sisältää kauppatietorekisteripalvelujen tarjoamiseksi erilaisia liiketoimintaskenaarioita vähintään kolmen vuoden viitekaudelta.
            
         2.   Jos 1 kohdassa tarkoitettuja aikaisempia taloudellisia tietoja ei ole saatavilla, kauppatietorekisterin rekisteröintihakemuksen on sisällettävä seuraavat hakijaa koskevat tiedot:
   
               a)
            
            
               pro forma -laskelma, josta käyvät ilmi kauppatietorekisterin omat resurssit ja ennakoitu liiketoimintatilanne kuusi kuukautta rekisteröinnin myöntämisen jälkeen;
            
         
               b)
            
            
               osavuosikatsaus, jos tilinpäätös ei ole vielä saatavilla pyydetyltä ajanjaksolta;
            
         
               c)
            
            
               laskelma taloudellisesta asemasta, kuten tase, tuloslaskelma, oman pääoman muutokset, kassavirtalaskelma ja liitetiedot, joihin sisältyy yhteenveto tilinpäätöksen laatimisperiaatteista, ja muut selventävät liitetiedot.
            
         3.   Kauppatietorekisterin rekisteröintihakemuksen on sisällettävä mahdollisen emoyrityksen tarkastetut vuositilinpäätökset kolmelta hakemuksen esittämispäivää edeltävältä tilikaudelta.
   4.   Kauppatietorekisterin rekisteröintihakemuksen on myös sisällettävä seuraavat hakijaa koskevat rahoitukseen liittyvät tiedot:
   
               a)
            
            
               tulevat suunnitelmat tytäryritysten perustamiseksi ja niiden sijaintipaikat;
            
         
               b)
            
            
               kuvaus liiketoiminnasta, jota hakija aikoo harjoittaa, sekä mahdollisten tytäryritysten ja sivuliikkeiden toiminnan täsmentäminen.
            
         
      6   JAKSO
   
   
      
         Eturistiriidat
      
   
   13 artikla
   Eturistiriitojen hallinta
   Kauppatietorekisterin rekisteröintihakemuksen on sisällettävä hakijan eturistiriitojen hallitsemiseksi käyttöönottamista toimintatavoista ja menettelyistä seuraavat tiedot:
   
               a)
            
            
               eturistiriitojen tunnistamiseen, hallitsemiseen ja eturistiriidoista ilmoittamiseen liittyvät toimintatavat ja menettelyt sekä kuvaus prosessista, jolla varmistetaan, että asianomaiset henkilöt ovat tietoisia menettelytavoista ja menettelyistä;
            
         
               b)
            
            
               muut käyttöönotetut toimenpiteet ja tarkastukset, joilla varmistetaan, että a alakohdassa tarkoitetut eturistiriitojen hallintaa koskevat vaatimukset täyttyvät;
            
         14 artikla
   Luottamuksellisuus
   1.   Kauppatietorekisterin rekisteröintihakemuksen on sisällettävä sisäiset toimintatavat ja menetelmät, joilla estetään tulevaan kauppatietorekisteriin tallennettavien tietojen käyttö
   
               a)
            
            
               laittomiin tarkoituksiin;
            
         
               b)
            
            
               luottamuksellisten tietojen paljastamiseen;
            
         
               c)
            
            
               jos se ei ole sallittu kaupallisiin tarkoituksiin.
            
         2.   Hakemuksen on tältä osin sisällettävä kuvaus sisäisistä menettelyistä, jotka koskevat henkilöstön lupaa käyttää salasanoja tietoihin pääsemiseksi ja joissa kuvataan, mihin tarkoituksiin henkilöstö käyttää tietoja, sekä tarkasteltavien tietojen laajuutta ja tietojen käytön mahdollisia rajoituksia.
   3.   Hakijoiden on toimitettava EAMV:lle tiedot prosesseista, joilla pidetään rekisteriä kaikista henkilöstön jäsenistä, jotka tutustuvat tietoihin, tietoihin tutustumisen ajankohdasta, tarkasteltujen tietojen luonteesta ja tietoihin tutustumisen tarkoituksesta.
   15 artikla
   Eturistiriitojen luettelo ja eturistiriitojen vähentäminen
   1.   Kauppatietorekisterin rekisteröintihakemuksen on sisällettävä hakemuksen esittämishetkellä ajan tasalla oleva luettelo senhetkisistä olennaisista eturistiriidoista, jotka liittyvät hakijan mahdollisesti tarjoamiin oheispalveluihin tai muihin asiaan liittyviin palveluihin, ja kuvaus siitä, miten näitä eturistiriitoja hallinnoidaan.
   2.   Jos hakija kuuluu konserniin, luetteloon on sisällytettävä mahdolliset olennaiset eturistiriidat, jotka saattavat aiheutua konserniin kuuluvista muista yrityksistä, ja kuvaus siitä, miten näitä eturistiriitoja hallinnoidaan.
   
      7   JAKSO
   
   
      
         Resurssit ja menettelyt
      
   
   16 artikla
   Tietotekniikkaresurssit ja ulkoistaminen
   Kauppatietorekisterin rekisteröintihakemuksen on sisällettävä kuvaus seuraavista seikoista:
   
               a)
            
            
               hakijan palvelujen tarjoamiseksi asiakkaille kehittämät järjestelmät ja käyttäjätoiminteet, mukaan lukien jäljennös mahdollisesta käyttäjän käsikirjasta ja sisäisistä menettelyistä;
            
         
               b)
            
            
               hakijan tietotekniikkaresursseihin soveltama investointi- ja uudistamispolitiikka;
            
         
               c)
            
            
               hakijan tekemät ulkoistamisjärjestelyt sekä menetelmät, joilla valvotaan ulkoistettujen toimintojen palvelutasoa, ja jäljennös tällaisia järjestelyjä koskevista sopimuksista.
            
         17 artikla
   Oheispalvelut
   Jos hakija, hakijan konserniin kuuluva yritys taikka yritys, jonka kanssa hakijalla on olennainen kaupankäyntipalveluja tai selvityspalveluja koskeva sopimus, tarjoaa tai aikoo tarjota oheispalveluja, kauppatietorekisterin rekisteröintihakemuksen on sisällettävä kuvaus seuraavista:
   
               a)
            
            
               oheispalvelut, joita hakija tai sen emokonserni suorittaa, ja kuvaus mahdollisesta sopimuksesta, joka kauppatietorekisterillä on kaupankäyntipalveluja, selvityspalveluja tai muita asiaan liittyviä palveluja tarjoavien yritysten kanssa, ja jäljennökset tällaisista sopimuksista;
            
         
               b)
            
            
               menettelyt ja toimintatavat, joilla varmistetaan hakijan kauppatietorekisteripalvelujen toiminnallinen erottaminen muista liiketoiminnan osa-alueista, myös silloin, kun erillistä liiketoiminnan osa-aluetta hoitaa kauppatietorekisteri, sen omistusyhteisöön kuuluva yritys tai mikä muu tahansa yritys, jonka kanssa kauppatietorekisterillä on olennainen sopimus kaupankäynti- tai selvitysketjussa tai kyseisillä liiketoiminnan osa-alueilla.
            
         
      8   JAKSO
   
   
      
         Pääsyä koskevat säännöt
      
   
   18 artikla
   Pääsyä koskevien sääntöjen avoimuus
   Kauppatietorekisterin rekisteröintihakemuksen on sisällettävä seuraavat tiedot:
   
               a)
            
            
               pääsyä koskevat toimintatavat ja menettelyt, joita noudattaen käyttäjät tutustuvat kauppatietorekisterissä oleviin tietoihin, mukaan lukien mahdollinen prosessi, jota käyttäjien on seurattava muuttaessaan tai mukauttaessaan rekisteröityjä sopimuksia;
            
         
               b)
            
            
               jäljennös ehdoista ja edellytyksistä, joilla määritetään käyttäjän oikeudet ja velvollisuudet;
            
         
               c)
            
            
               kuvaus eri pääsyluokista, jos käyttäjiä varten on useampia pääsyluokkia;
            
         
               d)
            
            
               pääsyä koskevat toimintatavat ja menettelyt, joita noudattaen muut palveluntarjoajat voivat saada syrjimättömän pääsyn kauppatietorekisterissä oleviin tietoihin sillä edellytyksellä, että asianomaiset vastapuolet ovat antaneet siihen suostumuksensa.
            
         19 artikla
   Vaatimustenmukaisuutta koskevien järjestelyjen avoimuus ja tietojen täsmällisyys
   Kauppatietorekisterin rekisteröintihakemuksen on sisällettävä menettelyt, jotka hakija on ottanut käyttöön todentaakseen
   
               a)
            
            
               noudattaako raportoiva vastapuoli tai ilmoituksen tekevä yhteisö ilmoitusvaatimuksia;
            
         
               b)
            
            
               ilmoitettujen tietojen oikeellisuuden;
            
         
               c)
            
            
               että tiedot voidaan täsmäyttää kauppatietorekisterien välillä, jos vastapuolet tekevät ilmoituksia eri kauppatietorekistereihin.
            
         20 artikla
   Hinnoittelupolitiikan avoimuus
   Kauppatietorekisterin rekisteröintihakemuksen on sisällettävä hakijan osalta kuvaus seuraavista:
   
               a)
            
            
               hinnoittelupolitiikka, mukaan lukien nykyiset alennukset ja hyvitykset sekä perusteet näiden vähennysten saamiseksi;
            
         
               b)
            
            
               mahdollisten oheispalvelujen tarjoamiseen liittyvä maksurakenne, mukaan lukien kauppatietorekisteripalvelujen ja oheispalvelujen arvioidut kustannukset, sekä yksityiskohtaiset tiedot menetelmistä, joita käytetään niiden kustannusten merkitsemiseksi erikseen tileihin, joita hakijalle voi aiheutua kauppatietorekisteripalvelujen ja oheispalvelujen tarjoamisesta;
            
         
               c)
            
            
               menetelmät, joita käytetään näiden tietojen esittämiseksi asiakkaille, erityisesti raportoiville yhteisöille ja mahdollisille asiakkaille, mukaan lukien jäljennös maksurakenteesta siten, että kauppatietorekisteripalvelut ja oheispalvelut on eriytetty.
            
         
      9   JAKSO
   
   
      
         Toiminnallinen luotettavuus
      
   
   21 artikla
   Toiminnallinen riski
   Kauppatietorekisterin rekisteröintihakemuksen on sisällettävä seuraavat tiedot:
   
               a)
            
            
               yksityiskohtainen kuvaus käytettävissä olevista resursseista ja menettelyistä, joiden avulla on tarkoitus havaita ja vähentää toiminnallisia riskejä ja muita olennaisia riskejä, joille hakija on altistunut, mukaan lukien jäljennös kaikista asiaankuuluvista käsikirjoista ja sisäisistä menettelyistä;
            
         
               b)
            
            
               kuvaus omasta pääomasta saaduista likvideistä nettovaroista, joilla katetaan mahdolliset yleiset liiketappiot, jotta palveluja voidaan tarjota keskeytymättä, ja arvio rahoitusvarojen riittävyydestä, kun tarkoituksena on kattaa kriittisten toimintojen ja palvelujen lopettamisen tai uudelleenorganisoinnin toimintakustannukset vähintään kuuden kuukauden ajanjaksolta;
            
         
               c)
            
            
               hakijan liiketoiminnan jatkuvuutta koskeva suunnitelma ja suunnitelman päivittämistä koskevat toimintaperiaatteet. Suunnitelman on erityisesti sisällettävä seuraavat tiedot:
               
                           i)
                        
                        
                           kaikki liiketoimintaprosessit, eskalointimenettelyt ja asiaan liittyvät järjestelmät, jotka ovat ratkaisevia hakijana olevan kauppatietorekisterin tarjoamien palvelujen varmistamiseksi, mukaan lukien mahdolliset ulkoistetut palvelut sekä kauppatietorekisterin strategia, toimintaperiaatteet ja tavoitteet näiden prosessien jatkamiseksi;
                        
                     
                           ii)
                        
                        
                           järjestelyt, jotka ovat käytössä muiden finanssimarkkinoiden rakenteiden tarjoajien kanssa, mukaan lukien muut kauppatietorekisterit;
                        
                     
                           iii)
                        
                        
                           järjestelyt, joilla varmistetaan palvelun vähimmäistaso kriittisissä toiminnoissa, ja näiden prosessien täysimääräiseen palautumiseen arviolta kuluva aika;
                        
                     
                           iv)
                        
                        
                           liiketoimintaprosessien ja järjestelmien pisin hyväksyttävissä oleva palautumisaika, kun otetaan huomioon asetuksen (EU) N:o 648/2012 9 artiklassa säädetty määräaika ilmoituksen tekemiseksi kauppatietorekisteriin ja sen tiedon määrä, joka kauppatietorekisterin on käsiteltävä kyseisen päivittäisen ajanjakson aikana;
                        
                     
                           v)
                        
                        
                           menettelyt, joilla käsitellään tapahtumatietojen kirjausta tai tarkastelua;
                        
                     
                           vi)
                        
                        
                           testausohjelma ja testien tulokset;
                        
                     
                           vii)
                        
                        
                           vaihtoehtoisten käytettävissä olevien teknisten ja operatiivisten sijoituspaikkojen lukumäärä, niiden sijainti, resurssit verrattuna keskuspaikkaan sekä käytössä olevat liiketoiminnan jatkuvuutta koskevat menettelyt siinä tapauksessa, että vaihtoehtoisia sijoituspaikkoja on käytettävä;
                        
                     
                           viii)
                        
                        
                           tiedot toissijaiselle liiketoimintapaikalle pääsystä, jotta henkilöstö voi varmistaa palvelun jatkuvuuden, jos keskustoimistoa ei voida käyttää.
                        
                     
         
               d)
            
            
               kuvaus järjestelyistä, joilla varmistetaan, että hakijana olevan kauppatietorekisterin toiminta jatkuu häiriötilanteissa, ja kauppatietorekisterin käyttäjien ja muiden kolmansien osapuolten osuus näissä järjestelyissä.
            
         
      10   JAKSO
   
   
      
         Rekisterinpito
      
   
   22 artikla
   Rekisterinpitoa koskevat toimintaperiaatteet
   1.   Kauppatietorekisterin rekisteröintihakemuksen on sisällettävä datan vastaanottoa ja hallinnointia koskevat tiedot, mukaan lukien toimintatavat ja menettelyt, jotka hakija on ottanut käyttöön varmistaakseen seuraavat seikat:
   
               a)
            
            
               ilmoitettujen tietojen oikea-aikainen ja täsmällinen rekisteröiminen;
            
         
               b)
            
            
               tietojen säilyttäminen sekä online että offline;
            
         
               c)
            
            
               tietojen asianmukainen kopiointi liiketoiminnan jatkuvuutta ajatellen.
            
         2.   Kauppatietorekisterin rekisteröintihakemuksen on sisällettävä kuvaus rekisterinpitojärjestelmistä, toimintatavoista ja menettelyistä, joilla varmistetaan, että tietoja mukautetaan asianmukaisesti ja että positiot lasketaan oikein asiaa koskevissa laeissa tai säännöksissä asetettujen vaatimusten mukaisesti.
   
      11   JAKSO
   
   
      
         Tietojen saatavuus
      
   
   23 artikla
   Tietojen saatavuuteen liittyvät menetelmät
   Kauppatietorekisterin rekisteröintihakemuksen on sisällettävä kuvaus niistä resursseista, menetelmistä ja kanavista, joita hakija käyttää helpottaakseen pääsyä tietoihin asetuksen (EU) N:o 648/2012 avoimuutta ja tietojen saatavuutta koskevan 81 artiklan 1, 3 ja 5 kohdan mukaisesti, sekä seuraavat:
   
               a)
            
            
               kuvaus niistä resursseista, menetelmistä ja kanavista, joita kauppatietorekisteri käyttää helpottaakseen yleisön pääsyä kauppatietorekisterin tietoihin asetuksen (EU) N:o 648/2012 81 artiklan 1 kohdan mukaisesti, päivitystiheys sekä jäljennös erityisistä käsikirjoista ja sisäisistä toimintatavoista;
            
         
               b)
            
            
               kuvaus niistä resursseista, menetelmistä ja toiminteista, joita kauppatietorekisteri käyttää helpottaakseen asianomaisten viranomaisten pääsyä kauppatietorekisterin tietoihin asetuksen (EU) N:o 648/2012 81 artiklan 3 kohdan mukaisesti, päivitystiheys, valvonta ja tarkastukset, joita kauppatietorekisteri saattaa hyödyntää pääsyn suodatusprosessissa, sekä jäljennös erityisistä käsikirjoista ja sisäisistä toimintatavoista;
            
         
               c)
            
            
               kuvaus niistä resursseista, menetelmistä ja kanavista, joita kauppatietorekisteri käyttää helpottaakseen sopimusten vastapuolten pääsyä kauppatietorekisterin tietoihin asetuksen (EU) N:o 648/2012 80 artiklan 5 kohdan mukaisesti, päivitystiheys sekä jäljennös erityisistä käsikirjoista ja sisäisistä toimintatavoista.
            
         24 artikla
   Hakemuksen oikeellisuuden ja täydellisyyden todentaminen
   1.   Kaikkiin tietoihin, jotka EAMV:lle toimitetaan rekisteröintiprosessin aikana, on liitettävä kauppatietorekisterin hallituksen jäsenen ja ylimmän johdon jäsenen allekirjoittama kirje, jossa todistetaan, että toimitetut tiedot ovat heidän parhaan tietämyksensä mukaan oikeita ja täydellisiä niiden toimittamispäivänä.
   2.   Tietoihin on tarpeen mukaan liitettävä asiaa koskevat yrityksen oikeudelliset asiakirjat, jotka todistavat tietojen paikkansapitävyyden.
   25 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä joulukuuta 2012.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  Ei vielä julkaistu virallisessa lehdessä.
   
      (2)  EUVL L 201, 27.7.2012, s. 1.
   
      (3)  EUVL L 331, 15.12.2010, s. 84.
   
      (4)  EYVL L 243, 11.9.2002, s. 1.
   
      (5)  EUVL L 157, 9.6.2006, s. 87.